Den 20-årige mor fra Frederikshavn, der har erkendt og er sigtet for at have dræbt sin ni dage gamle søn ved at holde en pude for hans ansigt fik mandag ved Retten i Hjørring sin varetægtsfængsling forlænget. Det oplyser anklager i sagen Aksel Stiggard. Han fortæller yderligere, at mentalundersøgelsen af den 20-årige kvinde nu er færdiggjort, men ellers har han ingen kommentarer til den del af sagen som omhandler den sigtede mors person, og vil altså ikke sige, om mentalundersøgelsen konkluderer kvinden egnet til straf. Sagen ligger i øjeblikket ved statsadvokaten, som i sager omhandlende drab altid skal være den myndighed, der tager stilling til hvilken tiltale, der skal rejses. Aksel Stiggaard har sendt sin anbefaling til statsadvokaten, men denne ønsker han heller ikke at kommentere. Spædbarnet mistede livet 15. februar i år, og i samme forbindelse forsøgte den 20-årige at begå selvmord. Hun har været varetægtsfængslet i surrogat siden 18. februar.

Referat:
Statsadvokat skal tage stilling til drabssigtelse.